《又题纯阳洞》
宋代·蒲寿宬

十里扪藤萝，千崖插虚碧。
仰觉云汉低，俯见尘市窄。
小山走委云，远水别支脉。
身骑鹪鹩枝，目眇大鹏翮。
更有千载人，幽岩蜕空魄。
朝蹑一片云，夜啸百丈石。
我疑真人去，留此守剑舄。
道人既无心，何事苦著迹。
我有一壶酒，起舞酹仙伯。
松槿虽殊途，宇宙同作客。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。